उसके बाद, मां बाद में याद करती रही उन्होंने पूछा, जब उन्हें अंडरवेयर की याद दिलायी गयी कि अरे, अचानक आवश्यक खयाल की कौंध पर जैसे, राम और उसकी पत्नी कहां हैं? जिससे उनका तात्पर्य था मैं। पहली बार रिश्ते की इस पलट में जहां उनके खून का नाम नहीं था और अब तक तक पराये दामाद से मिले अस्तित्व से परिभाषित हो रहा था। इस तरह एक और दम्पत्ति को आदर देते हुए जिसे अब तक वे अनदेखा करते या दुत्कारते थे वे जापान से लौट आये उन्होंने पूछा जिससे समझ आ गया कितना वे जानते हैं जिसके प्रति नासमझ बनते हैं। उन्हें बुला लो वे बोले, उसने, यानी मैंने, ठीक ही किया है, शादी अच्छी है, मोहन पैसे शिक्षा से सम्पन्न है और उसे यानी मुझे विदेश की सैर कराता है और वह, यानी मैं, जरूर लायी होगी वह जापानी मिठाई जो सेहतमंद है और ज्यादा शीरीनी नहीं और तुम्हें पता है मुझे मीठा चाहिए ही चाहिए, कुछ और न हो तो गुड़ की ढेली दे दो या चीनी फांक लूं।